<classify> BARAZA la Hifadhi na Usimamizi wa Mazingira nchini NEMC limekifungia kiwanda cha kusindika nyama ya punda kilichopo Dodoma kutokana na mmiliki kutofuata taratibu sahihi za uhifadhi wa mazingira.Barua iliyoandikwa na Kaimu Mkurugenzi wa NEMC, Dk Vedast Makota imeeleza kwamba kiwanda hicho ambacho kinashughulika na uchinjaji na usafirishaji wa nyama ya punda nje ya nchi, kwa muda mrefu sasa kimeonesha kushindwa kuzingatia taratibu za uhifadhi wa mazingira, licha ya onyo na ukumbusho kadhaa uliofanywa na baraza.Kutokana na mlolongo huu wa uchafuzi wa mazingira ambao umekuwa ni kero kwa majirani na ambao unaleta mashaka kwenye ubora wa bidhaa, Baraza limefikia maamuzi ya kufunga kiwanda, imeeleza barua hiyo. Kiwanda hicho kimefungwa kwa kutumia kifungu cha 1962 cha Sheria ya Usimamizi wa Mazingira ya mwaka 2004.Kiwanda hicho ambacho kinamilikiwa na kampuni inayofahamika kama Huwachen Company Limited kimekuwa kwenye mvutano wa muda mrefu na Baraza pamoja na wizara inayohusika na uhifadhi wa mazingira tangu mwenzi Mei, mwaka huu ambapo aliyekuwa Naibu Waziri Ofisi ya Makamu wa Rais Muungano na Mazingira, Kangi Lugola alitembelea na kueleza kutoridhishwa kwake na hali ya uhifadhi wa mazingira.Ziara hiyo ya Naibu Waziri ilifuatiwa na ukaguzi wa NEMC uliofanywa mwezi wa nane, mwaka huu kwa lengo la kutathimini hali ya uhifadhi wa mazingira kwenye kiwanda hicho kutokana na shughuli zake. Katika tathimini hiyo suala la uchafuzi wa mazingira liliendelea kuonekana kuwepo. Mambo yaliyoonekana kuwa ni tatizo ni pamoja na mabaki ya damu kwenye eneo hilo ambayo yalipelekea uwepo wa nzi wengi, kuziba kwa mitaro ya kupitisha maji machafu, kukosekana kwa utaratibu madhubuti wa kuhifadhi mbolea, kiwango duni cha shimo la kuhifadhia uchafu, harufu mbaya na ukosekanaji wa mpango endelevu.Mapungufu hayo yanakiuka vifungu vya sheria ya mazingira ya mwaka 2004 kwenye kifungu cha 106 1 2 na 6 pamoja na kifungu cha 187 1 b na C. Pamoja na maelekezo yaliyokuwa yametolewa na NEMC kwa kiwanda hicho, Baraza pia mnamo Agosti 10, mwaka huu ilikiamuru kiwanda hicho kulipa faini ya Sh milioni 30 kama adhabu kwa kutokuzingatia uhifadhi mzuri wa mazingira lakini adhabu hiyo haikutekelezwa. Ukaguzi wa mwisho ulifanyika Oktoba 26, mwaka huu ambao ulifuatiwa na maamuzi ya kufungwa kwa kiwanda hicho.  <topic>: kitaifa 